Proteas: ‘Ons het ons beste gegee’Faf du Plessis moes al bontstaan vir die media se vrae tydens vanjaar se Wêreldbeker-toernooi. Foto: Cricinfo. Die laaste keer dat die Proteas in ’n Wêreldbeker-wedstryd op Edgbaston gespeel het, was op 17 Julie 1999 – in ’n halfeindstryd wat die meeste ondersteuners maar eerder uit hul geheuebank wil wis. Want op daardie dag het die groot Allan Donald/Lance Klusener-misverstand plaasgevind en in een oomblik van waansin het Australië vir die WB-eindstryd gekwalifiseer. Hoewel gister se gebeure nie so dramaties soos 20 jaar gelede was nie, het die Proteas weer eens ’n wedstryd in die laaste boulbeurt van ’n Birmingham-kragmeting verloor, toe Nieu-Seeland hulle met vier paaltjies getroef het. Daar was drie balle in die wedstryd oor. Die Proteas kon die Kiwi’s laas in 1999 in ’n WB-toernooi wen. Die Swartpette het die Suid-Afrikaners boonop in 2011 en 2015 uit die skouspel geboender; ’n tikkie geskiedenis wat homself waarskynlik weer gister herhaal het. Op ’n bruin Edgbaston-kolfblad het die Protea-kolwers gesukkel; met net Hashim Amla (55) en Rassie van der Dussen (67*) wat noemenswaardige bydraes gemaak het. ’n Telling van 241/6 in 50 boulbeurte was altyd moeilikheidsoek teen die onoorwonne Kiwi’s. Amla is gekritiseer vir sy stadige kolfwerk – hy het sy lopies van 83 balle geslaan – maar selfs Nieu-Seeland se Kane Williamson het sy honderdtal teen ’n treftempo van 76 geslaan. Die 36-jarige Protea was saam met Van der Dussen die gom wat die SA kolflys aanmekaargehou het; met Quinton de Kock (5), Faf du Plessis (23), Aiden Markram (38) en David Miller (36) wat hul paaltjies op onnodige tye verloor het. Chris Morris (3/49) en Kagiso Rabada (1/42) het hul bes met die bal gedoen, maar verskeie verspeelde kanse het die span kwaai gekniehalter. David Miller het ’n maklike uithardloop-geleentheid verbrou, terwyl Quinton de Kock nie ’n vangkans van Imran Tahir se boulwerk na die TV-skeidsregter verwys het nie. Op die grootskerm kon mens sien hoe die bal Kane Williamson se buiterand getref het. “Dit is moeilik … Ons het vandag ons beste op die veld gegee en dit is al wat ek as kaptein van die span kan verwag,” het Faf du Plessis gesê. “Ek is natuurlik ongelooflik teleurgesteld. Krieket beteken baie vir my en hierdie span se vertoning beteken ook baie vir my. Maar ek kan nie, wanneer ons wedstryde verloor, in die teenoorgestelde rigting begin hardloop nie.” Du Plessis het bygevoeg die span sal aanhou veg en hul beste lewer in die komende wedstryde. Die Proteas moet nog teen Pakistan, Sri Lanka en Australië speel.